
	Razlozi za donošenje akta i ciljevi koji se njime žele postići uz sažetak ključnih pitanja
	Grad Sisak, kao javni naručitelj, obveznik je primjene Zakona o javnoj nabavi („Narodne novine“, broj 120/16, 114/22 i 48/26; u daljnjem tekstu: ZJN). Sukladno članku 15. ZJN-a, pravila, uvjete i postupke jednostavne nabave naručitelj uređuje općim aktom, uzimajući u obzir načela javne nabave te mogućnost primjene elektroničkih sredstava komunikacije.
Donošenje novog Pravilnika predlaže se radi usklađivanja s izmjenama i dopunama Zakona o javnoj nabavi („Narodne novine“, broj 48/26), kojima su dodatno uređena pojedina pitanja provedbe postupaka javne nabave, kao i radi prilagodbe postupaka jednostavne nabave novim funkcionalnostima Elektroničkog oglasnika javne nabave Republike Hrvatske (EOJN RH).
Važeći Pravilnik o provedbi postupaka jednostavne nabave donesen je 2024. godine. Tijekom njegove primjene uočena je potreba za preciznijim uređivanjem pojedinih postupovnih pitanja, jasnijim razgraničenjem nadležnosti sudionika u postupku te daljnjim unaprjeđenjem elektroničke provedbe postupaka jednostavne nabave.
Nacrtom prijedloga Pravilnika detaljnije se uređuju provedba postupaka putem EOJN RH, elektronička komunikacija s gospodarskim subjektima, pregled i ocjena ponuda, donošenje odluka o odabiru i poništenju postupka, pravo gospodarskih subjekata na podnošenje prigovora i postupanje po prigovorima, praćenje izvršenja ugovora i narudžbenica te način vođenja, pohrane i objave dokumentacije. Dodatno se uređuju vrijednosni pragovi pojedinih postupaka, razgraničenje nadležnosti upravnih odjela i Odsjeka za nabavu, obveza dokumentiranja svih faza postupka te slučajevi u kojima se postupak može provesti bez tržišnog natjecanja.

Poseban naglasak stavljen je na daljnju digitalizaciju postupaka jednostavne nabave kroz korištenje EOJN RH kao jedinstvenog komunikacijskog kanala za objavu postupaka, dostavu ponuda, komunikaciju s gospodarskim subjektima, donošenje odluka i podnošenje prigovora, čime se povećava transparentnost i mogućnost praćenja svih faza postupka.
Cilj donošenja Pravilnika je osigurati transparentno, učinkovito i ekonomično provođenje postupaka jednostavne nabave, jednako postupanje prema svim gospodarskim subjektima, racionalno upravljanje proračunskim sredstvima te smanjenje rizika nepravilnosti u provedbi postupaka. Istodobno se želi povećati pravna sigurnost svih sudionika postupka, unaprijediti digitalizacija i transparentnost postupaka nabave te smanjiti administrativno opterećenje uz zadržavanje odgovarajuće razine kontrole i odgovornosti.

Provedba internetskog savjetovanja nije uzrokovala financijske troškove

